b"\n_START_ARTICLE_\nDan D (glasbena skupina)\n_START_SECTION_\nZa\xc4\x8detki\n_START_PARAGRAPH_\nDan D so leta 1996 nastali po razpadu skupine Mercedes Band. Tomislav Jovanovi\xc4\x87 - Tokac (vokal) in Du\xc5\xa1an Obradinovi\xc4\x87 - Obra (bobni) sta k sodelovanju povabila tri izku\xc5\xa1ene glasbenike: Marka Turka - Tu\xc4\x8da (ritem kitara), Primo\xc5\xbea \xc5\xa0pelka (bas) in Ale\xc5\xa1a Bartelja (solo kitara)._NEWLINE_Leta 1997 so izdali prvenec Igra z videospotoma za uspe\xc5\xa1nici - 'Za naju punca' in 'Bodi moja' (re\xc5\xbeija Ven Jemer\xc5\xa1i\xc4\x8d). Dve leti kasneje je iz\xc5\xa1el album Ko hodi\xc5\xa1 nad oblaki z istoimenskim singlom. Album je iz\xc5\xa1el pri Zalo\xc5\xbebi Obzorja Helidon v produkciji Boruta \xc4\x8cin\xc4\x8da (Buldo\xc5\xbeer). _NEWLINE_Dan D so po drugem albumu za potrebe promocije filma Notting Hill pripravili predelavo rock klasike 'Gimme some lovin', ki so jo naslovili 'Dej mi mal' ljubezni'. Spot za pesem je re\xc5\xbeiral Klemen Dvornik.\n_START_SECTION_\nKatere barve je tvoj dan?\n_START_PARAGRAPH_\nSledil je nekaljletni ustvarjalni premor, saj sta skupino zapustila Primo\xc5\xbe \xc5\xa0pelko in Ale\xc5\xa1 Bartelj. Nova zasedba je skupaj z novima \xc4\x8dlanoma basistom Andrejem Zupan\xc4\x8di\xc4\x8dem in klaviaturistom Bo\xc5\xa1tjanom Grubarjem ter producentom \xc5\xbdaretom Pakom pri\xc4\x8dela s snemanjem. Album Katere barve je tvoj dan?, ki je iz\xc5\xa1el leta 2004  pri zalo\xc5\xbebi KifKif / Menart, zaznamuje ve\xc4\x8dja \xc5\xbeanrska raznolikost, nekaj zanimivih glasbenih gostov in singli 'Ple\xc5\xa1e\xc5\xa1' (spot v re\xc5\xbeiji Klemna Dvornika), '\xc4\x8cas', 'Voda' (spot v re\xc5\xbeiji Vena Jemer\xc5\xa1i\xc4\x8da, posnet v enem samem neprekinjenem kadru), 'Po\xc4\x8dasi' (spot je v starem razpadajo\xc4\x8dem hotelu Palace re\xc5\xbeiral Mitja Okorn), 'Le naprej' (spot je bil posnet v \xc5\xbeivo na novome\xc5\xa1kem koncertu in vsebuje koncertni avdio posnetek), Roke (gostja Polona Kasal je na prvi razli\xc4\x8dici albuma vpisana pod psevdonimom, kasneje pa se je pojavila v spotu v re\xc5\xbeiji Klemna Dvornika)._NEWLINE_Skupini se je leta 2006 pridru\xc5\xbeil Nikola Sekulovi\xc4\x87 (basist), s katerim so se Dan D vidneje predstavili na podelitvi slovenskih medijskih nagrad Viktor, kjer so s skupino Siddharta izvedli zdru\xc5\xbeeno razli\xc4\x8dico skladb 'Voda' in 'Male roke'. Pesem je postala velika uspe\xc5\xa1nica leta 2007 in jo je skupina kot bonus pesem izdala na tretjem ponatisu oz. tretji razli\xc4\x8dici albuma. Prva razli\xc4\x8dica CDja je bila v kartonskem ovitku in nakladi zgolj 500 izvodov, druga razli\xc4\x8dica pa je vsebovala dodatne remikse skladb.\n_START_SECTION_\nUre letenja za ekstravagantne ptice\n_START_PARAGRAPH_\nDan D so leta 2008 na radijske postaje poslali priredbo skladbe 'Lep dan za smrt' (spot s kadri Titovega pogreba je zmontiral Klemen Dvornik) kultne zasedbe Niet, ki so jo posneli na povabilo Vala 202. Konec istega leta so se odpravili na slovensko klubsko turnejo in na desetih koncertih predstavili skladbe s prihajajo\xc4\x8de plo\xc5\xa1\xc4\x8de. Napovedni singel albuma je bil 'Jutranja' (predstavljeni so bili kar trije spoti - prvi z neobjavljeno studijsko razli\xc4\x8dico pesmi, drugi s simfoni\xc4\x8dno izvedbo v Kri\xc5\xbeankah in tretji za albumsko razli\xc4\x8dico), februarja 2009 mu je sledil 'Google Me' (spot je re\xc5\xbeiral Klemen Dvornik), junija 'Love song',(spot je re\xc5\xbeiral Klemen Dvornik) maja 2010 'Moj problem' (spot je re\xc5\xbeiral Radislav Jovanov - Gonzo) in aprila 2011 'Magi\xc4\x8dno'.\n_START_SECTION_\nKri\xc5\xbeanke\n_START_PARAGRAPH_\n13. in 14. septembra 2009 so s Simfoni\xc4\x8dnim orkestrom RTV Slovenija nastopili v Kri\xc5\xbeankah (prvotni koncert je bil hitro razprodan in je bil naknadno objavljen dodaten ve\xc4\x8der). Prvi nastop je posnela TV Slovenija, drugega pa je v \xc5\xbeivo prena\xc5\xa1al Val 202.  _NEWLINE_Konec leta je pri Zalo\xc5\xbebi kaset in plo\xc5\xa1\xc4\x8d RTV Slovenija iz\xc5\xa1el dvojni CD in DVD, ki kot prva doma\xc4\x8da izdaja podpira tudi funkcijo multiangle, ki gledalcu omogo\xc4\x8da izbiro med tremi zornimi koti/pogledi.\n_START_SECTION_\nCankarjev dom\n_START_PARAGRAPH_\n13 let po izidu prvenca (13. 2. 2010) sta bila ponatisnjena prva studijska albuma Igra in Ko hodi\xc5\xa1 nad oblaki, ki sta bila \xc5\xbee vrsto let razprodana. Izid je pospremil poseben koncert v Cankarjevem domu, kjer so z glasbenimi gosti, ki so sodelovali pri njunem ustvarjanju, predstavili skladbe z obeh albumov.\n_START_SECTION_\nEvropska prestolnica kulture 2012\n_START_PARAGRAPH_\nPo nekajmese\xc4\x8dnem odmoru so Dan D z nastopom na otvoritvi Evropske prestolnice kulture v Mariboru predstavili novo pesem z delovnim naslovom 'Kozlam' (kasneje poimenovano '\xc4\x8cuti se kot konec sveta').\n_START_SECTION_\nTiho\n_START_PARAGRAPH_\nJeseni 2012 so Dan D napovedali predruga\xc4\x8deno nadaljevanje koncertnih nastopov v akusti\xc4\x8dnem minimalisti\xc4\x8dnem glasbenem izrazu. Projekt 'Tiho' se od 'Iz\xc5\xa1tekanega' razlikuje v zelo pomembni 'sestavini': in\xc5\xa1trumentih. Namesto ustaljenih akusti\xc4\x8dnih (akusti\xc4\x8dne kitare, boben, klavir ipd.) so posegli po nekonvencionalnih in \xe2\x80\x98od\xc5\xa1tekanih\xe2\x80\x99 glasbilih (\xc5\xbelica, kuhalnica, ribe\xc5\xbe, zvon\xc4\x8dki, bisernica, ukulele, bariton, steklenice \xe2\x80\xa6).  _NEWLINE_V podporo turneji so septembra 2012 v zgodnjih jutranjih urah izvedli nenapovedan jutranji nastop na \xc5\xbdelezni\xc5\xa1ki postaji Ljubljana.\n_START_SECTION_\nKaseta & poleno\n_START_PARAGRAPH_\nTurnejo 'Tiho' je jeseni 2012 pospremil izid avdio kasete. \xc5\xa0e ve\xc4\x8dja posebnost kot sam format je bila njegova \xe2\x80\x98embala\xc5\xbea\xe2\x80\x99 - okroglo, unikatno in na roke izdelano poleno iz jel\xc5\xa1evega lesa, pri ustvarjanju katerega so sodelovali tudi \xc4\x8dlani zasedbe. Na kaseti so bile zbrane predruga\xc4\x8dene izvedbe sedmih \xc5\xbee znanih uspe\xc5\xa1nic ter tri nove skladbe. Zadnja posnetka na strani A in B pa sta poslu\xc5\xa1alcem ponujala vpogled na priprave oz. razvoj projekta \xe2\x80\x98Tiho\xe2\x80\x99, saj je prvi nastal na vajah na podstrehi pevca Tomislava Jovanovi\xc4\x87a - Tokca, drugi pa na koncertu na Lentu istega leta.\n_START_SECTION_\nKino \xc5\xa0i\xc5\xa1ka\n_START_PARAGRAPH_\nTurneja 'Tiho', ki je prvotno potekala od 10. oktobra do 30. novembra na 13-ih izbranih koncertnih prizori\xc5\xa1\xc4\x8dih po Sloveniji, se po zadnjem nastopu ni kon\xc4\x8dala.  _NEWLINE_Zaradi razprodanega prvega ve\xc4\x8dera so 8. in nato \xc5\xa1e 9. marca 2013 Dan D \xe2\x80\x98Tiho\xe2\x80\x99 odigrali v Katedrali Kina \xc5\xa0i\xc5\xa1ka. Isto\xc4\x8dasno je pri Zalo\xc5\xbebi kaset in plo\xc5\xa1\xc4\x8d RTV Slovenija iz\xc5\xa1el CD 'Tiho' na katerem je 17 pesmi, ki so jih v okviru turneje v \xc5\xbeivo posneli v klubu Lokal Patriot v Novem mestu. _NEWLINE_5. oktobra 2013 je nacionalna televizija prvi\xc4\x8d predvajala dokumentarni glasbeni film z razli\xc4\x8dnih koncertnih in vadbenih prizori\xc5\xa1\xc4\x8dih turneje 'Tiho', katerga jedro predstavljajo posnetki obeh koncertov v Kinu \xc5\xa0i\xc5\xa1ka, ki ju je povezoval Jure Longyka.\n_START_SECTION_\nPozitivne misli\n_START_PARAGRAPH_\nJanuarja 2014 so Dan D za Telekomovo oglasno akcijo s slovenskimi \xc5\xa1portniki predstavili 'Pozitivne misli' - prvo studijsko pesem po letu 2009, ko so izdali album Ure letenja za ekstravagantne ptice. Skladba se je uvrstila na letno lestvico najve\xc4\x8dkrat predvajanih skladb SloTop50 leta 2014.\n_START_SECTION_\nDNA D\n_START_PARAGRAPH_\nPo albumu in turneji Tiho si je skupina spet za\xc5\xbeelela tr\xc5\xa1ega zvoka in se vrnila k svojim koreninam. 1. aprila 2015 je iz\xc5\xa1el 1. del albuma DNA D, ki je bil posnet v dveh dneh decembra 2014 v prostoru za vaje, zvok pa je nato obdelal \xc5\xbdarko Pak. Ovitek je oblikoval Gsus Ajax in pri tem uporabil izsledke genetske raziskave, ki jo je na podlagi dejanskih organskih vzorcev \xc4\x8dlanov skupine opravil ljubljanski\xc2\xa0In\xc5\xa1titut za DNK analize. Na prvi plo\xc5\xa1\xc4\x8di albuma je deset novih avtorskih pesmi in priredba skladbe Lep dan za smrt skupine Niet. Prvi single z albuma je skladba 'Kozlam', pri kateri so se pod skupnim imenom Ljudska fronta skupini pridru\xc5\xbeili pevci Gregor Sko\xc4\x8dir (Big Foot Mama), Jernej Dirnbek in Tone Kregar (oba Mi2), Tomi Megli\xc4\x8d (Siddharta) ter Borut Marolt (Niet). Drugi del albuma je iz\xc5\xa1el 1. novembra 2015 po prelomnem koncertu v polni dvorani Kina \xc5\xa0i\xc5\xa1ka. Predstavili so ga na kratki turneji po ve\xc4\x8djih slovenskih gledali\xc5\xa1\xc4\x8dih in se nato umaknili ustvarjati novo glasbo.\n_START_SECTION_\nKoncerti v placu\n_START_PARAGRAPH_\nMed aprilom 2017 in januarjem 2018 odigrali na seriji koncertov v njihovem placu za vaje v Novem mestu. Na njih so se iz o\xc4\x8di v o\xc4\x8di sre\xc4\x8dali s svojo publiko in preverili neposreden odziv na svoje ustvarjanje. Oktobra je brez ve\xc4\x8dje medijske pozornosti iz\xc5\xa1el album Milo za drago v obliki USB-klju\xc4\x8dka, zapakiranega v trdno milo."